古大梁行
作者：高適
朝代：唐

paragraphs: 古城莽蒼饒荆榛，驅馬荒城愁殺人。
魏王宮觀盡禾黍，信陵賓客隨灰塵。
憶昨雄都舊朝市，軒車照耀歌鐘起。
軍容帶甲三十萬，國步連營一千里。
全盛須臾那可論，高臺曲池無復存。
遺墟但見狐狸迹，古地空餘草木根。
暮天搖落傷懷抱，倚劒悲歌對秋草。
俠客猶傳朱亥名，行人尚識夷門道。
白璧黃金萬戶侯，寶刀駿馬填山丘。
年代淒涼不可問，往來唯有水東流。